# TEŽAVE IN REŠITVE NA PODROČJU SPLETNEGA PREVERJANJA ZNANJA

## Težave na področju spletnega preverjanja znanja

1. Digitalna orodja za opravljanje preverjanja znanja na daljavo ponujajo rešitve, ki niso primerne za vse študente. Zakaj?

Primer uporabe **EXAM.NET**:

* Okno Exam.net mora biti tekom celega izpita stalno odprto. Če ga študent po pomoti zapre, je opravljanje izpita blokirano, študent pa mora na vodjo izpitnega postopka nasloviti prošnjo, da program ponovno odpre in nadaljuje z izpitom. Nevarnost za neželen izklop programa je prisotna zlasti v primeru študentov z okvaro vida ali gibalno oviranostjo, ki jo spremljajo mišični krči in posledično nehoteni gibi. Z izklopom programa študent izgubi dragocen čas, ki je pri izpitu natančno odmerjen.
* Študenti morajo imeti tudi med opravljanjem pisnega izpita stalno vklopljene mikrofone, kar pomeni, da se med izpitom prenaša veliko šumov in ostalih zvokov, ki so zlasti zelo moteči za študente s težavami ohranjanja koncentracije
* Program ne omogoča pregleda nad celotnim izpitom oz. vračanja k predhodnim vprašanjem (ko študent zaključi z odgovarjanjem v vprašanje in se pomakne na naslednje vprašanje, se ne more vrniti, dopolnjevati oz. popravljati odgovorov na predhodna vprašanja.
* Program se po preteku predvidenega časa avtomatično sam zapre (problem uporabe programa za preverjanje znanja pri podaljšanem času pisanja)

Primer uporabe orodja **KAHOOT**:

* Nekateri profesorji so za potrebe kolokvijev uporabili orodje Kahoot. Študenti so tako reševali kvize, kar pa je bilo izredno stresno za študente s posebnimi potrebami, ki potrebujejo več časa, da si preberejo vprašanje, možne odgovore in se odločijo za pravilno rešitev.

1. Profesorji niso pripravljeni in ne uspejo študentom pravočasno razložiti poteka izpitnega postopka, študenti pa so zaradi negotovosti v še večji stiski.

## Reševanje problematike na področju preverjanja znanja

### Priporočila študentom:

1. Dogovorite se za opravljanje **testnega preverjanja znanja**, kjer boste ugotovili, ali je izbrano orodje ustrezno dostopno in kaj je potrebno spremeniti oz. prilagoditi, da bo postopek potekal nemoteno.
2. Profesorje **pravočasno** (ne tik pred izpitom) **opozorite** na sklep komisije ter prilagoditve pri opravljanju izpitov, do katerih ste upravičeni.
3. V kolikor so se zaradi študija na daljavo pojavile nove potrebe po prilagoditvah, **vložite prošnjo na študijsko komisijo** za odobritev dodatnih prilagoditev.
4. Če bi želeli opravljati izpit v določenem roku in ni časa za vlaganje prošnje za dodatne prilagoditve, se obrnite na profesorje, jim **razložite vaše potrebe** in se poskusite dogovoriti za obliko preverjanja znanja, ki vam ustreza, čeprav tega morda v vašem sklepu o prilagoditvah trenutno še ni.
5. Dogovorite se za **izredni (individualni) izpitni rok** (na tak način vam bo profesor lažje prilagodil dolžino časa opravljanja izpita oz. postopek prilagodil vašim potrebam).
6. Če imate zaradi digitalnega okolja dodatne težave pri ohranjanju osredotočenosti, prosite za **opravljanje izpita po delih**.
7. Predlagajte **ustni izpit**, če bi vam tak način preverjanja znanja bolj ustrezal.
8. Če preverjanje preko Exam.net za vas ni ustrezno oz. dostopno, predlagajte profesorjem, da izpit pišete v Office okolju (Word) oz. s pomočjo ostalega potrebnega orodja, medtem pa **preko Zoom-a delite zaslon**, da lahko profesor spremlja potek ter ima nadzor nad vašimi aktivnostmi.
9. Nihče ne ve, da določene snovi ne razumete ali imate druge težave, če tega ne izrazite, zato vas motiviramo k čim večji **samoiniciativnosti** pri zagovarjanju svojih študijskih problemov. V kolikor kljub temu ne bo želenega uspeha, se lahko obrnete na:

* profesorja tutorja (za študente s posebnimi potrebami)
* študenta tutorja (predmetnega ali za študente s posebnimi potrebami)
* Društvo študentov invalidov Slovenije

1. Profesorji so obremenjeni, število študentov je na nekaterih fakultetah veliko, zato je priporočljivo, da **študenti naredite prvi korak in profesorje seznanite** s predlogi, pobudami, obveščanjem o potrebah in podobno.
2. Pri pripravah na izpit se **povežite s sošolci** in se skupaj pripravljajte.

**Dodatno:**

V okviru projekta Prava smer smo profesorjem že poslali osnovne smernice za preverjanje znanja, priporočilo za dostopno preverjanje znanja v Moodlu, nasvete glede alternativnih načinov preverjanja znanja ter opozorila glede morebitnih težav študentov s posebnimi potrebami pri preverjanju znanja in uporabi določenih programov o preprečevanju goljufanja. Vsa ta priporočila so dostopna na naši spletni strani na [Prilagoditve spletnega ocenjevanja znanja](http://www.dsis-drustvo.si/podpora-visokosolskim-uciteljem/prilagoditve-spletnega-ocenjevanja-znanja/).

Morda si lahko tudi s temi priporočili pomagate pri urejanju in zagovarjanju posebnih prilagoditev, ki bi jih pri študiju potrebovali.

### Priporočila profesorjem:

V okviru projekta Prava smer smo za profesorje pripravili različna priporočila v podporo učinkovitemu izvajanju študijskega procesa, med drugim tudi smernice za izvajanje preverjanj znanja na daljavo, ki jih najdete na društveni spletni strani pod [Prilagoditve spletnega ocenjevanja znanja](https://www.dsis-drustvo.si/podpora-visokosolskim-uciteljem/prilagoditve-spletnega-ocenjevanja-znanja/).

Ne pozabite, da je pred prihajajočim izpitnim obdobjem, zaradi negotovosti glede izpitnega postopka in uporabe novih e-orodij, prenekateri študent v veliki stiski. Slednja je še močnejša pri študentih s statusom posebnih potreb.

**Opomnik pred izpitnim obdobjem:**

1. Študentom **pravočasno razložite/demonstrirajte**, na kakšen način bo potekal izpitni postopek.
2. Preverite, ali so digitalna orodja za preverjanje znanja na daljavo **dostopna za vse študente**. Več v gradivu [Nadzor pri preverjanju znanja na daljavo](http://www.dsis-drustvo.si/wp-content/uploads/2021/01/Nadzor-pri-opravljanju-preverjanj-znanja-na-daljavo.pdf).
3. Študentom s statusom posebnih potreb **pravočasno ponudite možnost testiranja** izbrane metode za preverjanje znanja.
4. **Izogibajte se** spletnim orodjem in nalogam:

* ki zahtevajo hitro odzivnost,
* ki ne omogočajo podaljšanega časa reševanja izpitne naloge oz. ostalih prilagoditev izpitnega postopka,
* ki vključujejo moteče pristope nadzora, kot so zvočne motnje ali velika verjetnost neželenega izklopa programa in posledično blokade opravljanja izpita.

1. Za razmislek o alternativnih oblikah preverjanja znanja svetujemo ogled dokumenta [Alternativne oblike preverjanja znanja pri študiju na daljavo](http://www.dsis-drustvo.si/wp-content/uploads/2020/12/Alternativne-oblike-preverjanja-znanja-pri-%C5%A1tudiju-na-daljavo.pdf).
2. V kolikor izbrana metoda preverjanja znanja za posameznika ne bi bila primerna, se s študenti s statusom posebnih potreb **dogovorite za drugo obliko preverjanja znanja** oz. način nadzora nad opravljanjem izpita.

Zanimiva **alternativa opravljanju izpita preko Exam.net** je kombinacija programa M. Word in nadzora nad aktivnostjo študenta s pomočjo funkcije Share screen v okviru programa Zoom.

1. Študentom s statusom posebnih potreb omogočite **izredni oz. individualni rok** opravljanja izpita in o tem študente pravočasno obvestite.
2. **Vzpodbujate aktivno tutorstvo** za študente s posebnimi potrebami (tutorji preverijo pri študentih, kako jim gre, če imajo kakšne težave in jih po potrebi usmerijo, kaj in kje lahko kaj uredijo)